TVB Plus全新互動靈異資訊綜藝直播節目《直播靈接觸》,搵嚟「鬼王」梁思浩坐陣,噚晚(23日)邀請鄧兆尊及其女友「三奶」陳妙慧(Nana)擔任嘉賓,期間仲講到原來佢同鄧兆尊嘅「媒人」係已故嘅粵劇名伶「祥哥」新馬師曾。
喺月初,鄧兆尊到新城接受潘紹聰主持嘅《恐怖熱線》訪問,而Nana亦有出席,並分享自己嘅靈異經歷,除咗提及識得通靈之外,仲指曾見過「祥哥」新馬師曾及「祥嫂」洪金梅靈體。而喺噚晚嘅《直播靈接觸》中,鄧兆尊指曾經獲「祥哥」新馬師曾贈咒語護身,並透露佢同Nana嘅戀情係新馬師曾撮合。
「呢啲咪就係冤親債主囉!」
懂得通靈嘅Nana表示原本唔認識鄧兆尊及新馬師曾,亦都唔知呢位老人家就係新馬師曾,話:「佢(新馬師曾)係有差事㗎,佢叫我對佢(鄧兆尊)好啲呀,因為我之前冇同佢一齊㗎!」之後梁思浩就神奇問鄧兆尊:「原來係你Daddy叫佢同你一齊㗎?」鄧兆尊回答:「聽講話係,呢啲咪就係冤親債主囉!」
Nana表示自己當時嚟香港只有20日:「因為我對佢嘅印象其實唔好㗎,呢個男嘅我唔鍾意,佢都唔係我鍾意嘅款,跟住個老人家(新馬師曾)話唔緊要,總之佢(鄧兆尊)以後會對你好㗎」,後來二人相識Nana先知道嗰個老人家就係新馬師曾。
原文刊登於 Yahoo 娛樂圈